捕食

粵文又有叫，係生態學入面生物之間互動嘅一種方式。喺呢種互動方式入面，
互動嘅其中一方會去捉對方，殺死後者同埋將後者食落肚；
食對方嘅係所謂嘅捕食者，而畀人食嗰方就係所謂嘅獵物。

如果有種生物 A 硬係會畀另一種生物 B 捕食，噉 B 就係 A 嘅

狼、老虎、獅子同蜘蛛等嘅動物都係出名嘅捕食者。例如狼同兔仔噉，狼硬係會例如捉同殺兔仔，殺咗之後將兔仔食落肚，狼係呢段關係入面嘅捕食者，兔仔係獵物，而因為狼硬係會捕食兔仔，所以狼係兔仔嘅天敵。

定義

响生態學上，要定義捕食呢隻詞查實有啲撈絞。

2022 年嘅不列顛百科全書係噉描述捕食嘅：

一般嚟講，一串行為要有齊
捉：捉一隻生勾勾嘅獵物，
殺：親手殺死隻獵食，
食：再食隻獵物嘅肉，唔一定係自己食，例如阿爸阿媽成日會捉同殺獵物，然後攞啲肉畀仔女食；
三步驟，先算得上係「捕食」－
狼捉、殺同食馴鹿等嘅多種哺乳類。
貓捉、殺同食老鼠等嘅多種嚙齒目。
蝙蝠捉、殺同食飛蛾。
白頭海鵰捉、殺同食多種嘅魚。
蛇捉、殺同食多種青蛙同雀鳥。
蜘蛛捉、殺同食包括蝴蝶同蜜蜂在內嘅多種昆蟲。
瓢蟲捉、殺同食蚜蟲。
... 呀噉。好似寄生蜂噉「捉第啲動物，但唔會即刻殺」嘅寄生行為，就唔合符上面對「捕食」嘅定義。

仲有一點要留意嘅係，捕食有異於食腐：食腐係指食一啲已經死咗嘅生物；例如禿鷹就出嗮名成日會搵啲動物嘅死屍嚟食；嚴格噉講，捕食一定係特指有齊捉殺食三步嘅行為，而好似禿鷹噉嘅食腐行為，少噉咗捉同殺，定義上都屬於捕食。

點捉獵物

捕食者可以靠「用乜方法捉獵物」嚟分類。

追趕式

追趕式係最簡單直接嗰種捕食方法，指隻捕食者追趕隻獵物。如果隻獵物以直線跑，噉隻捕食者淨係需要跑得快過隻獵物，而如果隻獵物走佬途中掟彎，隻捕食者就要有夠快嘅反應更改自己路線；包括人類、狼、海豚、殺人鯨同埋蜻蜓都屬追趕式捕食者。追趕式捕食者有好多策略可以採用－
齋靠速度：好似係獵豹噉，就係出嗮名嘅純速度型捕食者，佢哋冇乜嘢叻，最大嘅長處就係「快」－據報佢哋全力衝刺嗰陣速度可以去到時速 93 km 咁高，係陸上動物之冠，啲獵物全速跑都唔夠獵豹咁快，所以就會畀獵豹捉住。
鬼祟接近：而家想像隻捕食者身上有保護色，獵物難以睇到佢，噉隻捕食者可以靜靜雞伏喺草入面行近獵物，等到距離有咁上下近，隻捕食者就一嘢開始追趕，就算隻獵物全速跑嗰時有能力擺脫隻捕食者，佢都有可能因為受到突襲而嚟唔切加到最高速，然後就畀隻捕食者追到；好似老虎就出名成日用呢種做法捕食。
成群追趕：狼就好興成群打獵；齋講體能嘅話，狼唔算最出眾－佢哋速度比唔上獵豹，而且又冇老虎或者熊咁大隻咁肌肉強壯；不過狼又有一樣嘢係勁過獵豹、老虎同熊嘅，就係狼好識得團隊行動－想像家吓兩隻狼一齊追住隻駝鹿噉跑，一隻喺獵物左邊追，另一隻喺獵物右邊追，噉隻獵物轉左定轉右都會畀隻狼一嘢撲上去咬佢，畀狼咬中就好大機會失平衡跌低，跌低咗就會即刻有幾隻狼齊齊撲上去咬佢－等如實死；而喺現實，狼往往會起碼三四隻一齊追住隻獵物嚟咬。

堅持式：會用堅持式策略嘅獵食者通常係跑得唔快，但耐力勁兼且有返咁上下聰明嘅；呢啲獵食者冇能力齋靠速度捉住獵物，所以打獵嗰陣佢哋會靠跑一陣行一陣嘅移動模式，跟實喺隻獵物身後唔遠嘅地方；呢啲獵食者跑唔快，途中可能會畀隻獵物走甩一陣，但佢哋夠聰明，好快就可以靠跟住隻獵物嘅腳印或者留低嘅大便等嘅痕跡追上去－呢點令到隻獵物冇得唞要係噉走佬；於是乎，呢啲獵食者就一路係噉跟住隻獵物，跟成幾個鐘頭咁耐嘅時間；因為呢啲獵食者耐力好，所以最後最先會攰到走唔郁嘅會係隻獵物－而等到隻獵物走唔郁嘅時候，啲獵食者就可以上前去殺死隻冇力反抗嘅獵物。人類就出名會用呢種策略打獵。

埋伏式

埋伏式顧名思義係指「埋伏」隻獵物：採用呢種做法嘅捕食者通常有保護色或者類似能力，能夠輕易喺環境入面匿埋，令獵物探測唔到佢；而佢會匿埋喺佢獵物常去嘅地方，等有獵物靠到咁上下近，隻捕食者就會一嘢撲上隻獵物身上或者用第啲方法捉住隻獵物，途中完全唔會有「追趕」出現。

有好多物種嘅螳螂同埋蜘蛛都係靠呢種做法捕食嘅。

洛卡-伏塔拉方程式
食肉動物
食物鏈
頂級獵食者
反捕食適應
死亡同痛楚

英詞

攷

拎

Predation. Encyclopedia Britannica ，不列顛百科全書講捕食呢個概念。

生態學
捕食